- De jeg fik mine sko af, kunne jeg godt forstå, hvorfor mine hæle gjorde ondt undervejs. De var helt blå i kanten, lyder det fra  Torben Keller, der natten til lørdag valgte at afbryde sit verdensrekordforsøg i at gå baglæns på løbebånd efter 14 timer og fem minutter ved en distance på 51, 2 kilometer. Smerterne i den nederste del af skinnebenene, ankler og hæle begyndte så småt efter  fire timer på løbebåndet, fortæller Torben Keller, der dog de første timer valgte at bide smerten i sig. - Det kom bag på mig, hvor stor forskel, der er, på at gå på baglæns på et løbebånd og så gøre det i virkeligheden. - Jeg har tidligere gennemført Aalborg Brutal Marathon med løb og gang baglæns i tiden syv timer og 15 minutter, men det her var helt anderledes, siger Torben Keller. Det er den vinkel og måde fødderne rammer løbebåndet , der er anderledes, tilføjer han. Skøre udfordringer er sjove Den tidligere professionelle bokser, der nu blandt andet driver fitnesscentret CrossFit North 579, har stor fornøjelse af at melde sig til skøre udfordringer. - Mest fordi jeg synes, det er sjovt, og jeg kan godt lidt det der med, at det er det mentale, det handler mest om, siger han. Torben Keller vil dog ikke love, han forsøger baglæns-rekorden på løbebånd igen. - Jeg har meget en indstilling, der lyder "one and done". Næste gang ville de første 14 timer jo bare være noget, jeg har gjort før, og så er det ikke helt så sjovt, siger han, men vil alligevel ikke helt afvise, at han på et tidspunkt vil udfordre verdensrekorden i baglæns gang på løbebånd igen. Stine Rex er fortsat i gang Torben Kellers verdensrekordforsøg fandt sted sideløbende med, at Stine Rex forsøger at slå verdensrekorden i 48-timers løb på løbebånd: hun skal forbi 322 kilometer for at slå den eksisterende rekord. I skrivende stund er hun ved godt mod. Efter 28 timer havde hun løbet 221 kilometer.
En sjov udfordring, men smerterne blev for store, da Torben Keller fra Aalborg forsøgte at slå verdensrekorden i baglæns gang på løbebånd.